USA ja Etelä-Korea aloittivat voimannäyttönsä Japaninmerellä - Ulkomaat - Ilta-Sanomat
USA ja Etelä-Korea aloittivat voimannäyttönsä Japaninmerellä
Pohjois-Korean uhkailut kaikuivat kuuroille korville, kun Yhdysvallat ja Etelä-Korea aloittivat yhteiset sotaharjoituksensa Japaninmerellä sunnuntaina.
Harjoitukset ovat vasta alkusoittoa, sillä maat aikovat järjestää tulevaisuudessa muitakin vastaavanlaisia voimannäyttöjä. Tarkoitus on viestittää Pohjois-Korealle, että aggressiiviselle käytökselle on tultava loppu.
Nelipäiväisiin sotaharjoituksiin osallistuu noin 200 lentokonetta ja 20 laivaa, mukaan lukien USS George Washington -lentotukialus. Sotilashenkilökuntaa on mukana noin 8 000. Etelä-Korean ja Yhdysvaltain joukot harjoittelevat muun muassa sukellusveneiden torjuntaa ja polttoainetankkauksia ilmassa.
Harjoitusten taustalla on viime maaliskuussa tapahtunut eteläkorealaisen sota-aluksen uppoaminen, jossa kuoli 46 merisotilasta. Asiaa selvittäneen kansainvälisen tutkimusryhmän mukaan Pohjois-Korea ampui alusta torpedolla, minkä Pohjoinen on sitkeästi kiistänyt. - Estääksemme (sota-alus) Cheonanin upottamisen kaltaiset hyökkäykset aiomme laskea merimiinoja ja syvyyspommeja tiistain harjoituksen aikana, kertoi eteläkorealainen sotilaslähde Yonhap-uutistoimistolle.
"Imperialismia ja sodanlietsontaa"
Etelä-Korean puolustusministeriön mukaan harjoitukset siirrettiin Keltaiseltamereltä Japaninmerelle Kiinan vastalauseen vuoksi. Tulevaisuudessa harjoitukset yltävät kuitenkin myös Keltaisellemerelle, missä Koreoiden kiistelty meriraja sijaitsee ja missä Etelä-Korean sota-alus upposi.
Pohjois-Korea pitää Yhdysvaltain ja Etelä-Korean harjoituksia valmistautumisena sotaan. Kommunistimaa on tuominnut harjoitukset vaarallisena sapelienkalisteluna ja uhannut vastata ydinaseilla.
Sunnuntaina Pohjois-Korean hallituksen Minju Joson -lehti nimitti harjoitusten osallistujamaita "yhdysvaltalaisimperialisteiksi ja Etelä-Korean nukkesodanlietsojiksi".
Etelä-Korean armeija kertoi valvovansa tarkasti Pohjos-Korean armeijan toimia maiden välisellä raja-alueella, mutta mitään epätavallista ei ollut sunnuntaina havaittu.
Sotaharjoitusten on pelätty johtavan uusiin ohjus- tai ydinkokeisiin Pohjois-Koreassa.
USA:n jättialus osallistuu sotaharjoituksiin Japaninmerellä